Yhteisöjen tuomioistuimen tuomio (viides jaosto) 5 päivänä joulukuuta 2002. - Euroopan yhteisöjen komissio vastaan Luxemburgin suurherttuakunta. - Jäsenyysvelvoitteiden noudattamatta jättäminen - Jätehuolto - Polykloorattujen bifenyylien ja polykloorattujen terfenyylien käsittelystä (PCB/PCT) annetun direktiivin 96/59/EY 11 artiklan 1 kohdan ensimmäinen kohta. - Asia C-174/01.



Oikeustapauskokoelma 2002 sivu I-11171



Tiivistelmä

Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

1. Jäsenyysvelvoitteiden noudattamatta jättämistä koskeva kanne - Yhteisöjen tuomioistuimen arviointi siitä, onko kanne perusteltu - Huomioon otettava tilanne - Tilanne perustellussa lausunnossa asetetun määräajan päättyessä

(EY 226 artikla)

2. Ympäristö - Polykloorattujen bifenyylien (PCB) ja polykloorattujen terfenyylien (PCT) käsittely - Direktiivi 96/59/EY - PCB:tä sisältävien laitteiden puhdistamista ja/tai käsittelemistä koskeva suunnitelma - Jäsenvaltioiden velvollisuuden laajuus

(Neuvoston direktiivin 96/59/EY 4 artikla ja 11 artiklan 1 kohdan ensimmäinen luetelmakohta)

Tiivistelmä

1. Arvioitaessa EY 226 artiklan nojalla nostetun kanteen yhteydessä sitä, onko jäsenvaltio jättänyt noudattamatta jäsenyysvelvoitteensa, otetaan huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä, eikä yhteisöjen tuomioistuin voi ottaa huomioon tämän jälkeen tapahtuneita muutoksia.

( ks. 18 kohta )

2. Noudattaakseen polykloorattujen bifenyylien ja polykloorattujen terfenyylien käsittelystä (PCB/PCT) annetun direktiivin 96/59/EY 11 artiklan 1 kohdan ensimmäisen luetelmakohdan vaatimuksia jäsenvaltioiden on laadittava suunnitelma direktiivin 4 artiklan mukaisessa inventaarioluettelossa olevien laitteiden ja niiden sisältämän PCB:n puhdistamiseksi ja/tai käsittelemiseksi.

Edellä mainitun direktiivin 11 artiklan 1 kohdan ensimmäisestä luetelmakohdasta, luettuna yhdessä direktiivin 10. ja 16. perustelukappaleen kanssa, seuraa, että direktiivin 4 artiklan mukaisessa inventaarioluettelossa olevien laitteiden ja niiden sisältämän PCB:n puhdistamista ja/tai käsittelemistä koskevan suunnitelman laatiminen velvoittaa jäsenvaltiot vertailemaan inventoitujen laitteiden lukumäärää ja niiden sisältämän sen PCB:n määrää, joka on käsiteltävä tai puhdistettava, tähän tarkoitukseen käytettävissä olevaan käsittely- ja puhdistuskapasiteettiin. Lisäksi tämän suunnitelman laatimisella on annettava jäsenvaltioille mahdollisuus määritellä eri laitteiden luokkien ja niiden sisältämän PCB:n käsittelyn toteuttamistavat.

On siis selvää, että ollakseen täysin direktiivin 11 artiklan 1 kohdan ensimmäisestä luetelmakohdasta johtuvien velvoitteiden mukainen laaditun suunnitelman on oltava direktiivillä kokonaisuudessaan toteutetun PCB:n käsittelyjärjestelmän mukainen erityissuunnitelma.

( ks. 23-25 kohta )

Asianosaiset

Asiassa C-174/01,

Euroopan yhteisöjen komissio, asiamiehinään H. Støvlbaek ja J. Adda, prosessiosoite Luxemburgissa,

kantajana,

vastaan

Luxemburgin suurherttuakunta, asiamiehenään J. Falz,

vastaajana,

jossa kantaja vaatii yhteisöjen tuomioistuinta toteamaan, että Luxemburgin suurherttuakunta ei ole noudattanut polykloorattujen bifenyylien ja polykloorattujen terfenyylien käsittelystä (PCB/PCT) 16 päivänä syyskuuta 1996 annetun neuvoston direktiivin 96/59/EY (EYVL L 243, s. 31) mukaisia velvoitteitaan, koska se ei ole toimittanut komissiolle inventoitujen laitteiden ja niiden sisältämien polykloorattujen bifenyylien puhdistamista ja/tai käsittelyä koskevaa suunnitelmaa kyseisen direktiivin 11 artiklan vaatimusten mukaisesti,

YHTEISÖJEN TUOMIOISTUIN (viides jaosto),

toimien kokoonpanossa: D. A. O. Edward, joka hoitaa viidennen jaoston puheenjohtajan tehtäviä, sekä tuomarit A. La Pergola (esittelevä tuomari), P. Jann, S. von Bahr ja A. Rosas,

julkisasiamies: D. Ruiz-Jarabo Colomer,

kirjaaja: R. Grass,

ottaen huomioon esittelevän tuomarin kertomuksen,

kuultuaan julkisasiamiehen 25.6.2002 pidetyssä istunnossa esittämän ratkaisuehdotuksen,

on antanut seuraavan

tuomion

Tuomion perustelut

1 Euroopan yhteisöjen komissio on nostanut EY 226 artiklan nojalla kanteen, joka on saapunut yhteisöjen tuomioistuimeen 23.4.2001 ja jossa yhteisöjen tuomioistuinta vaaditaan toteamaan, että Luxemburgin suurherttuakunta ei ole noudattanut polykloorattujen bifenyylien ja polykloorattujen terfenyylien käsittelystä (PCB/PCT) 16 päivänä syyskuuta 1996 annetun neuvoston direktiivin 96/59/EY (EYVL L 243, s. 31; jäljempänä direktiivi) mukaisia velvoitteitaan, koska se ei ole toimittanut komissiolle inventoitujen laitteiden ja niiden sisältämien polykloorattujen bifenyylien puhdistamista ja/tai käsittelyä koskevaa suunnitelmaa kyseisen direktiivin 11 artiklan vaatimusten mukaisesti.

Asiaa koskevat oikeussäännöt

Direktiivi

2 Direktiivin 1 artiklassa säädetään seuraavaa:

"Tämän direktiivin päämääränä on jäsenvaltioiden PCB:n valvottua käsittelyä, PCB:tä sisältävien laitteiden puhdistamista tai käsittelyä ja/tai käytetyn PCB:n käsittelyä koskevan lainsäädännön lähentäminen, jotta ne voitaisiin tehdä kokonaan vaarattomiksi tämän direktiivin säännösten perusteella."

3 Direktiivin 3 artiklassa säädetään seuraavaa:

"Jäsenvaltioiden on ryhdyttävä tarpeellisiin toimenpiteisiin varmistaakseen, että käytetty PCB käsitellään ja PCB sekä PCB:tä sisältävät laitteet puhdistetaan tai käsitellään mahdollisimman pian, sanotun kuitenkaan rajoittamatta jäsenvaltioiden kansainvälisiä velvoitteita. Niiden laitteiden ja niihin sisältyvän PCB:n osalta, joista on tehtävä inventaario 4 artiklan 1 kohdan mukaisesti, puhdistaminen ja/tai käsittely on toteutettava viimeistään vuoden 2010 loppuun mennessä."

4 Direktiivin 4 artiklan 1-3 kohdassa säädetään seuraavaa:

"1. Jäsenvaltioiden on varmistettava 3 artiklan noudattamiseksi, että inventaariot tehdään laitteista, joiden PCB-määrät ylittävät 5 dm3, ja niiden on toimitettava komissiolle yhteenveto tällaisesta inventaarioluettelosta kolmen vuoden kuluessa tämän direktiivin antamisesta. Voimakondensaattorien osalta 5 dm3:n taso käsittää koko yhdistelmän kaikki erilliset elementit.

2. Laitteet, joiden osalta voidaan kohtuudella olettaa, että niiden nesteet sisältävät 0,05-0,005 % PCB:tä painostaan, voidaan inventoida ilman kolmannen kohdan kolmannessa ja neljännessä luetelmakohdassa edellytettyjä tietoja, ja ne voidaan varustaa merkinnällä 'PCB:n saastuttama >lt> 0,05 %'. Ne tulee puhdistaa tai käsitellä 9 artiklan 2 kohdassa säädetyllä tavalla.

3. Inventaarioluetteloiden on sisällettävä seuraavat aiheet:

- haltijan nimi ja osoite

- laitteen sijainti ja kuvaus

- laitteen sisältämä PCB-määrä

- toteutetun tai suunnitellun käsittelyn tai korvaamisen päivämäärät ja tyypit

- selvityksen päivämäärä.

Jos jäsenvaltio on jo laatinut samankaltaisen inventaarioluettelon, uutta luetteloa ei vaadita. Inventaarioluettelot tulee saattaa ajan tasalle säännöllisesti."

5 Direktiivin 11 artiklassa säädetään seuraavaa:

"1. Jäsenvaltioiden on kolmen vuoden kuluessa tämän direktiivin antamisesta laadittava:

- suunnitelmat inventaarioluettelossa olevien laitteiden ja niiden sisältämän PCB:n puhdistamiseksi ja/tai käsittelemiseksi

- pääpiirteittäinen suunnitelma 4 artiklan 1 kohdan mukaiseen inventaarioluetteloon kuulumattomien 6 artiklan 3 kohdassa tarkoitettujen laitteiden keräämiseksi ja myöhemmäksi käsittelemiseksi.

2. Jäsenvaltioiden on ilmoitettava näistä suunnitelmista ja pääpiirteittäisistä suunnitelmista komissiolle viipymättä."

6 Direktiivin kymmenennessä perustelukappaleessa säädetään, että "on tärkeää tietää millaisia määriä PCB:tä on olemassa, jotta pystyttäisiin sovittamaan käsittelyyn käytettävissä oleva kapasiteetti tarpeisiin; siksi on tärkeää merkitä PCB:tä sisältävät laitteet ja laatia inventaarioita tällaisista laitteista" ja että "tällaiset inventaarioluettelot on saatettava ajan tasalle säännöllisesti".

7 Direktiivin 16. perustelukappaleessa täsmennetään, että "PCB:n käsittely- ja puhdistuslaitosten lukumäärä on pieni ja niiden kapasiteetti on rajoitettu, minkä vuoksi inventoidun PCB:n käsittely ja/tai puhdistaminen on suunniteltava huolella".

Kansallinen lainsäädäntö

8 Direktiivi on saatettu osaksi Luxemburgin kansallista oikeusjärjestystä polykloorattujen bifenyylien ja polykloorattujen terfenyylien (PCB ja PCT) käsittelystä ja tiettyjen vaarallisten aineiden ja valmisteiden markkinoinnin ja käytön sääntelystä 11.3.1981 annetun lain liitteen 1 seitsemännestä muuttamisesta 24.2.1998 annetulla asetuksella (Mémorial A 1998, s. 400; jäljempänä täytäntöönpanoasetus).

9 Täytäntöönpanoasetuksen 3 §:ssä säädetään seuraavaa:

"1. Käytetyn PCB:n käyttö on kielletty 2 §:n a kohdan viimeisessä luetelmakohdassa mainittuja seoksia lukuun ottamatta. Tällainen PCB on käsiteltävä viipymättä ja viimeistään kuuden kuukauden kuluttua tämän asetuksen voimaantulosta.

2. PCB:tä sisältävien laitteiden käyttö on kielletty 2 §:n a kohdan viimeisessä luetelmakohdassa mainittuja seoksia lukuun ottamatta. Tällaiset laitteet on käsiteltävä viipymättä ja viimeistään kuuden kuukauden kuluttua tämän asetuksen voimaantulosta.

3. Laitteista, joiden PCB-määrät ylittävät 5 dm3, ja laitteista, joiden osalta voidaan kohtuudella olettaa, että niiden nesteet sisältävät yli 0,005 prosenttia PCB:tä painostaan, kuten PCB:stä, jota ne sisältävät, on laadittava 4 §:n mukainen inventaarioluettelo. Voimakondensaattorien osalta 5 dm3:n taso käsittää koko yhdistelmän kaikki erilliset elementit. Laitteiden käyttö sallitaan

- 31.12.2005 asti, jos niiden nesteiden sisältämän PCB:n määrä ylittää 0,05 prosenttia nesteen painosta

- 31.12.2010 asti, jos oletettu PCB määrä on >lt> 0,05 prosenttia.

PCB:n käsittely ja puhdistaminen on suoritettava viipymättä ja viimeistään edellä mainittuihin päivämääriin mennessä."

Oikeudenkäyntiä edeltänyt menettely

10 Luxemburgin viranomaiset toimittivat 3.1.2000 päivätyllä kirjeellä komissiolle inventaarion ja erilaisia säädöksiä, jotka on liitetty "Tiedonanto komissiolle direktiivin 96/59/EY täytäntöönpanon toteuttamisesta Luxemburgin suurherttuakunnassa" -nimiseen tiivistelmään. Tiivistelmän 3 ja 4 kohta koskevat "PCB:n käsittelyohjelmaa Luxemburgissa" ja "inventaarioluetteloon kuulumattomien laitteiden keräämistä ja käsittelemistä".

11 Koska komissio katsoi sille toimitettujen asiakirjojen perusteella, että Luxemburgin suurherttuakunta ei ollut noudattanut direktiivin 3, 4 ja 11 artiklan mukaisia velvoitteitaan, se aloitti jäsenyysvelvoitteiden noudattamatta jättämistä koskevan menettelyn. Komissio kehotti virallisella huomautuksella tätä jäsenvaltiota esittämään huomautuksensa ja lähetti tämän jälkeen 25.7.2000 perustellun lausunnon, jossa se kehotti jäsenvaltiota toteuttamaan lausunnon noudattamisen edellyttämät toimenpiteet kahden kuukauden kuluessa.

12 Ottaen huomioon uudet tiedot, jotka Luxemburgin hallitus toimitti kyseisen perustellun lausunnon jälkeen, komissio päätti nostaa nyt käsiteltävänä olevan kanteen rajaten sen koskemaan vain sitä väitettä, joka koskee direktiivin 11 artiklan 1 kohdan ensimmäisessä luetelmakohdassa säädetyn inventoitujen laitteiden ja niiden sisältämän PCB:n puhdistamista ja käsittelyä koskevan suunnitelman puuttumista.

Kanne

Asianosaisten lausumat

13 Komissio väittää, että niitä PCB:n käsittelyohjelmia, joista Luxemburgin suurherttuakunnassa päätettiin ennen direktiivin antamista, ei voida ottaa huomioon, koska ne perustuvat vuonna 1984 tehtyyn inventaarioon, jolla ei noudateta direktiivin 4 artiklasta johtuvia velvoitteita, koska, kuten Luxemburgin viranomaisten itse toimittamista asiakirjoista ilmenee, tässä inventaariossa on inventoitu vain laitteet, jotka toimivat puhtailla PCB:illä.

14 Komission mukaan täytäntöönpanoasetusta ei voida pitää direktiivin 11 artiklan 1 kohdan ensimmäisessä luetelmakohdassa tarkoitettuna suunnitelmana, kun tätä kohtaa tulkitaan yhdessä direktiivin 10. ja 16. perustelukappaleen kanssa, koska yhtäältä se annettiin ennen kuin direktiivin 4 artiklan edellytysten mukainen inventaario tehtiin ja koska toisaalta siinä säädetään vain PCB:tä sisältävien laitteiden käyttämiselle asetetuista määräajoista ilman, että siinä säädettäisiin näiden laitteiden käsittely- tai puhdistustavoista.

15 Luxemburgin hallitus kiistää väitetyn jäsenyysvelvoitteiden laiminlyönnin. Se väittää ensin, että direktiivin 4 artiklan 3 kohdan toisen alakohdan mukaan jäsenvaltioilla ei ole velvollisuutta laatia inventaarioluetteloa laitteista, joiden PCB-määrät ylittävät 5 dm3, silloin, kun ne ovat jo laatineet sellaisen. Luxemburgin hallituksen mukaan PCB:n käsittelyohjelma laadittiin jo vuonna 1986 ensimmäisen, vuonna 1984 tehdyn inventaarion perusteella. Näiden ennen direktiivin antamista toteutettujen toimenpiteiden avulla voitiin Luxemburgin hallituksen mukaan käsitellä 99,9 prosenttia inventoidusta PCB:stä.

16 Kyseisen hallituksen mukaan siltä osin kuin ennen direktiivin voimaantuloa tehdyt inventaariot ovat samankaltaiset kuin direktiivin 4 artiklan 3 kohdassa edellytetyt inventaariot, niissä inventoituja laitteita koskevat käsittelyohjelmat ovat direktiivin 11 artiklan 1 kohdan ensimmäisestä luetelmakohdasta johtuvien velvoitteiden mukaiset, vaikka direktiivi on tullut voimaan näiden ohjelmien jälkeen.

17 Luxemburgin hallitus väittää seuraavaksi, että täytäntöönpanoasetuksessa vahvistetaan määräajat direktiivin säännösten mukaisesti inventoitujen, PCB:tä sisältävien laitteiden käytölle. Tältä osin tämä hallitus väittää, että määräaikaa, joka tässä asetuksessa vahvistettiin sellaisten laitteiden poistamiselle, joiden PCB-pitoisuus ylittää 0,05 prosenttia, jopa aikaistettiin viidellä vuodella direktiivissä säädetystä määräajasta. Se lisää, että nämä päivämäärät on joka tapauksessa toistettu kansallisen jätehuoltosuunnitelman, joka vahvistettiin 15.12.2000 ja joka ilmoitettiin komissiolle 15.1.2001, yksityiskohtaisemmassa, PCB:n käsittelyä koskevassa osassa.

Yhteisöjen tuomioistuimen arviointi asiasta

18 Aluksi on aiheellista muistuttaa, että arvioitaessa sitä, onko jäsenvaltio jättänyt noudattamatta jäsenyysvelvoitteitaan, on vakiintuneen oikeuskäytännön mukaan otettava huomioon jäsenvaltion tilanne sellaisena kuin se on perustellussa lausunnossa asetetun määräajan päättyessä, eikä yhteisöjen tuomioistuin voi ottaa huomioon tämän jälkeen tapahtuneita muutoksia (ks. mm. asia C-148/00, komissio v. Italia, tuomio 6.12.2001, Kok. 2001, s. I-9823, 7 kohta ja asia C-177/01, komissio v. Ranska, tuomio 6.6.2002, Kok. 2002, s. I-5137, 13 kohta).

19 Tältä osin on todettava, että 15.12.2000 vahvistettua kansallista jätehuoltosuunnitelmaa, jonka Luxemburgin suurherttuakunta teki ja antoi komissiolle tiedoksi vasta perustellussa lausunnossa vahvistetun määräajan päätyttyä, ei voida näin ollen ottaa huomioon arvioitaessa jäsenyysvelvoitteiden noudattamatta jättämistä.

20 Siltä osin kuin on kyse toimenpiteistä, jotka Luxemburgin suurherttuakunta toteutti ennen direktiivin antamista, on muistutettava, että direktiivin tavoitteena on sen 1 artiklan mukaan "jäsenvaltioiden PCB:n valvottua käsittelyä, PCB:tä sisältävien laitteiden puhdistamista tai käsittelyä - - koskevan lainsäädännön lähentäminen, jotta ne voitaisiin tehdä kokonaan vaarattomiksi". Jäsenvaltioiden on tämän tavoitteen toteuttamiseksi laadittava inventaarioluetteloita PCB:tä sisältävistä laitteista.

21 Tältä osin direktiivin 4 artiklan 1 kohdassa säädetään, että kaikki laitteet, joiden PCB-määrät ylittävät 5 dm3, on inventoitava. Saman artiklan 2 kohdassa täsmennetään, että laitteet, joiden osalta voidaan kohtuudella olettaa, että niiden nesteet sisältävät 0,05-0,005 % PCB:tä painostaan, voidaan inventoida ilman kyseisen artiklan 3 kohdan ensimmäisen kohdan kolmannessa ja neljännessä luetelmakohdassa edellytettyjä tietoja. Kyseisten inventaarioluetteloiden sisältö on määritelty direktiivin 4 artiklan 3 kohdan ensimmäisessä kohdassa. Lopuksi direktiivin 4 artiklan 3 kohdassa säädetään, että uutta luetteloa ei vaadita, jos jäsenvaltio on jo laatinut inventaarioluettelon, joka on samankaltainen kuin se, jonka sisällöstä säädetään kyseisen artiklan ensimmäisessä kohdassa.

22 Näin ollen jotta uutta inventaarioluetteloa ei edellytetä silloin, kun jäsenvaltio on jo laatinut sellaisen, tämän jo laaditun inventaarioluettelon on oltava direktiivin 4 artiklassa asetettujen edellytysten mukainen.

23 Noudattaakseen direktiivin 11 artiklan 1 kohdan ensimmäisen luetelmakohdan vaatimuksia jäsenvaltioiden on tässä yhteydessä laadittava suunnitelma direktiivin 4 artiklan 1 kohdan mukaisessa inventaarioluettelossa olevien laitteiden ja niiden sisältämän PCB:n puhdistamiseksi ja/tai käsittelemiseksi.

24 Lisäksi direktiivin 11 artiklan 1 kohdan ensimmäisestä luetelmakohdasta, luettuna yhdessä direktiivin 10. ja 16. perustelukappaleen kanssa, seuraa, että tässä artiklassa edellytetyn suunnitelman laatiminen velvoittaa jäsenvaltiot vertailemaan inventoitujen laitteiden lukumäärää ja niiden sisältämän sen PCB:n määrää, joka on käsiteltävä tai puhdistettava, tähän tarkoitukseen käytettävissä olevaan käsittely- ja puhdistuskapasiteettiin. Lisäksi tämän suunnitelman laatimisella on annettava jäsenvaltioille mahdollisuus määritellä eri laitteiden luokkien ja niiden sisältämän PCB:n käsittelyn toteuttamistavat.

25 On siis selvää, että ollakseen täysin direktiivin 11 artiklan 1 kohdan ensimmäisestä luetelmakohdasta johtuvien velvoitteiden mukainen, laaditun suunnitelman on oltava direktiivillä kokonaisuudessaan toteutetun PCB:n käsittelyjärjestelmän mukainen erityissuunnitelma (ks. tältä osin yhdistetyt asiat C-232/95 ja C-233/95, komissio v. Kreikka, tuomio 11.6.1998, Kok. 1998, s. I-3343, 34-36 kohta ja asia C-207/97, komissio v. Belgia, tuomio 21.1.1999, Kok. 1999, s. I-275, 39 kohta).

26 Tältä osin on ensin todettava, että inventaarioluettelo ja ohjelmat, jotka Luxemburgin suurherttuakunta laati ennen direktiivin voimaan astumista, ovat puutteelliset. Yhtäältä niiden tarkoitus oli pelkästään puhtaan PCB:n käsitteleminen, kuten Luxemburgin hallitus on vastineessaan myöntänyt. Toisaalta oikeudenkäyntiä edeltäneestä menettelystä seuraa, että perustellun lausunnon esittämisen jälkeen Luxemburgin suurherttuakunnan piti laatia uusi inventaario noudattaakseen direktiivin 4 artiklan säännöksiä, mikä merkitsee, että direktiivin 11 artiklan 1 kohdan ensimmäisen luetelmakohdan edellytysten noudattamiseksi tässä jäsenvaltiossa olisi joka tapauksessa pitänyt laatia uusi puhdistamis- ja käsittelysuunnitelma tämän uuden inventaarion perusteella.

27 Toiseksi kun on kyse täytäntöönpanoasetuksesta, riittää, kun todetaan, että siitä huolimatta, että tässä asetuksessa toistetaan sanatarkasti direktiivin sanamuoto ja että sen 3 §:ssä säädetään määräajat PCB:n käsittelemiselle, kyseisen asetuksen säännöksiä ei voida pitää direktiivin 11 artiklan 1 kohdan ensimmäisen luetelmakohdan mukaisena suunnitelmana, koska niissä ei arvioida jäsenvaltion alueella käytettävissä olevaa käsittely- ja puhdistuskapasiteettia ja koska niissä vahvistetut päivämäärät eivät perustu käsiteltävien laitteiden lukumäärän ja todellisen käsittelykapasiteetin vertailuun.

28 Näin ollen on todettava, että täytäntöönpanoasetus ja kaikki Luxemburgin suurherttuakunnassa ennen direktiivin antamista toteutetut toimenpiteet, oli niiden todellinen tehokkuus mikä hyvänsä, eivät ole täysin direktiivin 11 artiklan 1 kohdan ensimmäisestä luetelmakohdasta johtuvien vaatimusten mukaiset.

29 On siis katsottava, että komission nostama kanne on perusteltu.

30 Näin ollen on todettava, että Luxemburgin suurherttuakunta ei ole noudattanut direktiivin mukaisia velvoitteitaan, koska se ei ole laatinut inventoitujen laitteiden ja niiden sisältämän PCB:n puhdistamista ja/tai käsittelyä koskevaa suunnitelmaa tämän direktiivin 11 artiklan 1 kohdan vaatimusten mukaisesti.

Päätökset oikeudenkäyntikuluista

Oikeudenkäyntikulut

31 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut, että Luxemburgin suurherttuakunta velvoitetaan korvaamaan oikeudenkäyntikulut, ja koska Luxemburgin suurherttuakunta on hävinnyt asian, se on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN (viides jaosto)

on antanut seuraavan tuomiolauselman:

1) Luxemburgin suurherttuakunta ei ole noudattanut polykloorattujen bifenyylien ja polykloorattujen terfenyylien käsittelystä (PCB/PCT) 16 päivänä syyskuuta 1996 annetun neuvoston direktiivin 96/59/EY (EYVL L 243, s. 31) mukaisia velvoitteitaan, koska se ei ole toimittanut komissiolle inventoitujen laitteiden ja niiden sisältämien polykloorattujen bifenyylien puhdistamista ja/tai käsittelyä koskevaa suunnitelmaa kyseisen direktiivin 11 artiklan vaatimusten mukaisesti.

2) Luxemburgin suurherttuakunta velvoitetaan korvaamaan oikeudenkäyntikulut.